હોટેલ સી-રોકના બારમાં નમતી બપોર પછી ભીડ વધવાની શરૂઆત થઈ ગઈ હતી. મોટાભાગે અહીં હોટેલમાં ઉતરેલા ટુરિસ્ટ જ આવતાં, પણ અહીંનું લાઈવ મ્યુઝિક પણ ફેમસ હતું એટલે સાંજે બહારના લોકોની સંખ્યા પણ ખાસ્સી એવી વધતી. ગોઆનિઝ સિંગર્સ મોટાભાગે ક્લાસિક ફિમેલ બ્લ્યુઝથી શરૂ કરે અને જેમ જેમ સાંજ ઘેરાતી જાય એમ ફોકટ્રોનિકા થઈને જાઝ રેપ કે લિરિકલ હિપહોપ સુધી પહોંચે. પછી રાત પડતાં તો જે કંઈ વગાડો, પિયક્કડને બધું સરખું જ લાગે.